Uzmi me (kad hoćeš ti)
Uzmi me (kad hoćeš ti) dvostruki je uživo album sarajevske pop-rok grupe Crvena jabuka, snimljen tokom jugoslavenske turneje 1989. godine i promocije četvrtog studijskog albuma Tamo gdje ljubav počinje. Objavila ga je u CD i dvostrukom LP izdanju zagrebačka izdavačka kuća Jugoton 1990, godinu dana nakon njihovog koncerta održanog u zagrebačkom Domu sportova. Sadrži dvadeset i pet pjesama, a jedna od zanimljivosti na albumu je pjesma "Bacila je sve niz rijeku" koju je prvobitno izvela sarajevska pop-rok grupa Indexi. Ovaj album s koncertne turneje predstavlja muzički dokument kojim je zabilježen vrhunac popularnosti Crvene jabuke i zadnja koncertna turneja prije događaja tokom raspada Jugoslavije. Ujedno, on predstavlja još jednu potvrdu uspjeha sarajevske škole pop roka na području bivše Jugoslavije. Producent je Nikša Bratoš.